Diari Oficial de la Generalitat Valenciana


Sumari del DOGV 3765, del 06-06-2000 (2000/4519)

RESOLUCIÓ de 12 d'abril de 2000, del president executiu de l' Agència Valenciana de Turisme sobre convocatòria del Premi Turisme als projectes i tesines de final de llicenciatura o de postgraus en Turisme, per a l'any 2000.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3765

Data del DOGV
:   06-06-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/4519


Data del document
:   12-04-2000

Organisme emissor
:   Agència Valenciana del Turisme

Tipus de document
:   Resolució

Correcció d'errades

 Descriptors 

:   * Agència Valenciana del Turisme
    * investigació universitària
    * distinció honorífica
    * premi cultural
    * turisme

RESOLUCIÓ de 12 d'abril de 2000, del president executiu de l' Agència Valenciana de Turisme sobre convocatòria del Premi Turisme als projectes i tesines de final de llicenciatura o de postgraus en Turisme, per a l'any 2000. [2000/M4519]
  
Un dels aspectes més rellevants en la innovació del sector turístic de la Comunitat Valenciana consisteix en la implantació, en les empreses i organitzacions turístiques, de projectes i propostes noves i factibles que contribuïsquen a millorar la competitivitat en l'àmbit turístic. L'Agència Valenciana de Turisme pretén, per tant, incentivar i orientar part dels esforços dels treballs i investigació aplicada al camp del turisme, valorant aquells projectes viables, innovadors i orientats cap a les expectatives dels consumidors turístics.
  
D'acord amb les funcions atribuïdes a l'Agència Valenciana de Turisme i segons el que disposa la lletra g, del número dos, de l'article cinqué, del Decret 45/1996, de 25 de març, del Govern Valencià, pel qual s'aprova el Reglament de l'Agència Valenciana de Turisme, resolc:
  
Fer pública la convocatòria del Premi Turisme als projectes i tesines de final de llicenciatura o de postgraus en turisme, d'acord amb les següents condicions i característiques:
  
Primera. Objecte específic de la convocatòria
  
Aquesta convocatòria té com a objecte la concessió del Premi Turisme, la finalitat del qual és la promoció dels projectes de final de carrera i de tesines de llicenciatura d'investigació bàsica o aplicada i de desenvolupament tecnològic, duts a terme per joves universitaris en el camp de l'activitat turística.
  
- Camps d'interés:
  
Podran ser aptes per a optar a aquest premi, els treballs desenvolupats per escrit, fonamentalment aplicables a projectes empresarials concrets o de desenvolupament tecnològic aplicat a l'activitat turística, com ara el desenvolupament de nous productes, aplicació de les noves tecnologies de la informació a la comercialització turística, projectes arquitectònics o d'enginyeria turística de caràcter singular, metodologies de planificació d'espais turístics, qualitat de servei, gestió mediambiental en empreses turístiques, i altres.
  
Els treballs hauran estat prèviament aprovats per les respectives escoles o facultats universitàries, per a obtenir el grau de llicenciatura i/o la titulació universitària corresponent.
  
Segona. Requisits dels sol·licitants
  
Els sol·licitants hauran de ser autors dels treballs que opten al premi, i a més hauran de complir els següents requisits:
  
a) Haver estat matriculat en qualsevol de les carreres oficials, de primer o segon cicle, de les universitats radicades a la Comunitat Valenciana.
  
b) Tenir una edat igual o menor de 35 anys a data 1 de gener de 2000.
  
c) Haver aprovat el corresponent treball amb data posterior a l'1 de gener de 2000.
  
Tercera. Característiques dels treballs
  
Així mateix els treballs presentats hauran de:
  
a) Versar sobre algun dels temes inclosos en el punt 1 d'aquesta convocatòria.
  
b) Haver estat realitzat per un autor que complisca els requisits inclosos en el punt 2.
  
c) No haver estat prèviament publicat.
  
d) Estar escrit en castellà o valencià. Els treballs en una altra llengua hauran de presentar-se correctament traduïts en la totalitat.
  
e) No haver estat presentat a una convocatòria anterior al premi.
  
f) El treball es presentarà amb els mateixos formats i extrems amb els quals ha obtingut en la seua escola o facultat universitària la validesa com a treball de fi de carrera o tesina de llicenciatura. No s'introduiran simplificacions ni ampliacions ni cap addició.
  
Quarta. Presentació de sol·licituds, formalització i termini d'aquestes
  
Per a optar al premi, els interessats hauran de remetre les seues sol·licituds a la seu central de l'Agència Valenciana de Turisme, segons model que figura com a annex I a aquesta resolució, acompanyada de:
  
- Currículum.
  
- Exemplar del treball que opte al premi, per duplicat.
  
- Certificació de l'escola universitària o facultat corresponent, de la seua aprovació com a treball fi de carrera o tesina de llicenciatura, i expressiva de la data en què va tenir lloc.
  
a) Tots els treballs rebuts i acceptats durant l'any de la decisió fins al 31 d'octubre de 2000, seran considerats candidats al premi.
  
b) Els exemplars presentats quedaran en l'Agència Valenciana de Turisme per a incrementar els fons documentals.
  
c) Solament es presentarà un treball per autor.
  
d) L'Agència Valenciana de Turisme notificarà a l'autor del treball candidat la recepció d'aquest i, si s'escau, l'admissió o no admissió d'aquest per a la seua opció al premi.
  
e) La remissió d'un treball com a candidat al premi suposa el coneixement i acceptació de totes les clàusules incloses en les bases del premi.
  
Cinquena. Avaluació i decisió
  
a) Els treballs seran avaluats per un jurat constituït a l'efecte. El jurat estarà format per:
  
- El president executiu de l'Agència Valenciana de Turisme.
  
- Dos membres del Comité de Direcció de l'Agència Valenciana de Turisme, designats pel president executiu.
  
- Tres membres elegits pel president executiu de l'Agència Valenciana de Turisme com a persones de rellevant prestigi en el sector turístic i en les universitats.
  
b) El jurat estarà presidit pel president executiu de l'Agència Valenciana de Turisme, actuant com a secretari un membre del Comité de Direcció de l'Agència Valenciana de Turisme.
  
No podran ser membres del jurat aquelles persones que tutoren o dirigisquen un dels candidats als premis.
  
c) El jurat podrà reunir-se totes les vegades que considere convenient fins a la consecució de la decisió. En qualsevol cas, la decisió s'haurà d'emetre amb anterioritat a l'1 de desembre de 2000.
  
d) El jurat seleccionarà per al premi el que considere més rellevant dels treballs presentats, tenint en compte, entre altres aspectes, l'originalitat, el nivell tècnic, l'aplicabilitat pràctica i l'aportació intel·lectual personal en l'àmbit turístic. Així mateix podrà seleccionar tres finalistes. El jurat podrà premiar ex aequo dos o més treballs, en aquest cas la gratificació econòmica associada al premi es dividirà proporcionalment.
  
e) El jurat podrà decidir declarar desert el premi si considera que cap dels treballs presentats n'és mereixedor.
  
f) El secretari del jurat haurà d'estendre acta amb la decisió completa del premi. Aquesta acta s'haurà de firmar de conformitat per tots els membres del jurat. La resolució del jurat és inapel·lable.
  
Sisena. Comunicació i acceptació:
  
a) La resolució del jurat serà feta pública per l'Agència Valenciana de Turisme, amb els corresponents comunicats a través dels seus canals d'informació. També podrà ser donada a conéixer en el marc d'un acte públic organitzat a l'efecte. Els autors premiats rebran una notificació per escrit en què se'ls comunique la decisió del jurat.
  
b) Els autors premiats hauran de comunicar por escrit dirigit a l'Agència Valenciana de Turisme la confirmació de l'acceptació del premi, en el termini màxim de 21 dies des de la notificació de la decisió.
  
c) L'Agència Valenciana de Turisme acordarà amb els premiats la possible presentació del treball en un acte públic. També la inclusió d'un resum o ressenya d'aquesta en la revista Papers de Turisme.
  
Setena. Dotació econòmica dels premis
  
- Els premis comptaran amb una dotació màxima de dos milions cinc-centes mil pessetes (2.500.000 PTA/15.025,30 euros) que serà finançada a càrrec de la línia pressupostària del programa 41,«Estudis i Difusió», subprograma 416 Premi Turisme del Pressupost de l'Agència Valenciana de Turisme per a 2000, i que serà concedida en principi, d'acord amb la següent distribució:
  
- Un premi d'un milió de pessetes (1.000.000 PTA/6.010,12 euros) per al guanyador.
  
- Tres premis de cinc-centes mil pessetes (500.000 PTA/3.005,06 euros), un per a cadascun dels tres finalistes.
  
A aquests imports se'ls practicarà les retencions tributàries que resulten aplicables.
  
A més, s'atorgarà un diploma acreditatiu tant al guanyador, com als finalistes.
  
Vuitena. Publicació dels treballs
  
L'Agència Valenciana de Turisme es reserva el dret a reproduir, difondre en qualsevol mitjà o suport, comunicar i publicar totalment o parcialment els treballs presentats al premi en les condicions i format que estime oportú, hagen estat o no premiats durant un termini de 10 anys des de la resolució del premi. L'anterior s'estableix sense detriment que els autors puguen publicar-los on estimen oportú una vegada haja tingut lloc la resolució del premi i sense perjudici dels drets morals de propietat intel·lectual que corresponguen als autors d'aquests treballs.
  
Contra aquesta resolució, definitiva en via administrativa, alternativament es podrà interposar un recurs potestatiu de reposició davant el president executiu de l'Agència Valenciana de Turisme, en el termini d'un mes, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, d'acord amb el que disposen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa; i ambdós terminis d'interposició del recurs s'han de comptar des de l'endemà de la publicació d'aquesta resolució en el Diari Oficial de la Generalitat Valenciana.
  
Tot això sense perjudici que es puga exercir qualsevol altre recurs que estime oportú.